Hei, denne artikkelen er over ett år gammel og kan inneholde utdatert informasjon

(Dagbladet): EUs komité for kvinners rettigheter og likestilling prøver å snikinnføre et forbud mot porno, inkludert nettporno. En avstemning over en resolusjon førstkommende tirsdag vil trolig få flertall, og er første skritt på veien mot en antipornolov.

Det mener det svenske Piratpartiet, som nå mobiliserer for å torpedere forslaget i Europaparlamentet, EUs lovgivende forsamling.

- Dette hårreisende angrepet mot vår grunnleggende rett til å ytre oss krever handling nå, sier partiets grunnlegger Rickard Falkvinge i et flammende blogginnlegg på hjemmesida si.

Individuell frihet Partiet, som ut fra libertarianske prinsipper legger stor vekt på individuell frihet og ytringsfrihet, mener resolusjonen som det skal stemmes over, eufemistisk er kalt «Et initiativ for en Europaparlament-resolusjon for å eliminere kjønnsstereotypier i EU» for at de 754 representantene skal forledes til å stemme for.

- For tida er det et klart flertall for forslaget, mye på grunn av navnet og oppfatningen av at det ikke er noe mistenkelig ved det, skriver Falkvinge, som har to representanter i Europaparlamentet etter et brakvalg i 2009.

I rapportens punkt 17 står det da også vitterlig at «EU og medlemslandene oppfordres til å ta konkrete skritt mot kvinnediskriminering i reklame (...) med et forbud mot alle former for pornografi i media».

Den nederlandske feministiske og venstreorienterte parlamentsrepresentanten Kartika Liotard har utformet resolusjonsforslaget, der hun fastslår at forbudet også må omfatte pornografiske produkter og sexturisme - samt medføre «tiltak på det digitale felt».

«Porno smyger seg inn i vårt dagligliv som et stadig mer allment akseptert, ofte idealisert, kulturelt element», skriver Liotard i rapporten - som det altså skal stemmes over uka etter 8. mars.

Reprise Forslaget er i bunn og grunn en reprise av en nesten likelydende resolusjon fra 1997 - med den viktige forskjellen at Internett den gang ikke ble nevnt. Piratpartiet ser det nye forslaget som et alvorlig angrep på ytringsfriheten.

- Ytringsfriheten må definitivt omfatte å sende erotisk materiale - tekst, bilder, lyd - mellom samtykkende voksne. Dette er en uakseptabel invasjon av folks soverom, skriver Falkvinge.

OPPRØRT: Piratpartiets grunnlegger Rickard Falkvinge mener antipornoforslaget er et «hårreisende» angrep på ytringsfriheten, og har mobilisert til motkampanje. Foto: OLIVIER MORIN / AFP / NTB SCANPIX Vis mer

EUs likestillingskomité ser også for seg at det opprettes en statlig sexsensurinstans, med «mandat til å ilegge effektive sanksjoner mot selskaper og enkeltpersoner som fremmer seksualisering av jenter».

Det siste punktet er tilsynelatende inspirert av en nylig rapport som foreslår strengere og mer samkjørt regulering av medlemslandenes presse; en nasjonal myndighetsinstans, som mottar retningslinjer fra Brussel, skal med utvidede fullmakter bl.a. kunne få journalister bøtelagt eller sparket. Dette har skapt sterke reaksjoner i Storbritannia, skriver Telegraph.

Falkvinge har nå satt i gang en e-postkampanje for å omvende så mange parlamentsrepresentanter som mulig foran avstemningen - men nå mener han seg spam-sensurert av EUs tekniske avdeling. Det gjør ikke saken bedre.

- Det er en stor skam. Et parlament som ser på innspill fra sine borgere som spam, har svært liten demokratisk legitimitet, tordner partigrunnleggeren.

Island allerede i gang Det må understrekes at tirsdagens avstemning ikke umiddelbart vil føre til noen lov; parlamentet skal stemme over hvorvidt det skal arbeides videre med forslaget. Eller «det er den første stemmegivningen i den lovgivende kjøttkverna - det som går inn, må komme ut igjen», som Piratparti-lederen formulerer det.

Forslaget kommer samtidig som Island, som første vestlige land, vurderer å innføre pornofilter på nettet. Hensikten med den strenge sensuren er å beskytte spesielt barn mot skadelige virkninger av nettporno.

